
R E F E R A T   D E   A P R O B A R E
privind achiziționarea prin negociere directă a unui imobil - teren în suprafață totală de 1.430 mp., situat în municipiul Brad, strada Spitalului, 
numărul 7, județul Hunedoara



Prin Nota de fundamentare nr. 264/09.01.2026, înregistrată la Primăria Municipiului Brad sub nr. 11378/09.01.2026, Spitalul Municipal Brad a adus la cunoștință necesitatea și oportunitatea achiziționării unui teren, proprietate privată, situat în vecinătatea Spitalului Municipal Brad, în proximitatea clădirii Secției Chirurgie, în vederea amenajării unei platforme de aterizare a elicopterului pentru intervenții medicale de urgență și transfer interspitalicesc al pacienților aflați în stare critică.	
Asigurarea unor servicii medicale de urgență la standarde europene și eficientizarea timpului de reacție în cazul pacienților aflați în stare critică reprezintă priorități absolute ale administrației publice locale din municipiul Brad. 
Spitalul Municipal Brad deservește nu doar populația municipiului, ci și o zonă extinsă din nordul județului Hunedoara, fiind un pilon esențial în structura de sănătate regională.
În prezent, infrastructura spitalicească locală se confruntă cu o limitare majoră în ceea ce privește preluarea sau transferul rapid, pe cale aeriană, al pacienților care necesită îngrijiri de maximă urgență în centre universitare sau spitale clinice de specialitate. În cazurile medicale unde fiecare minut contează, transportul terestru cu ambulanța poate genera întârzieri critice. În aceste cazuri, timpul de transfer reprezintă un factor determinant pentru supraviețuirea și recuperarea pacienților, iar reducerea acestuia poate face diferența între viață și moarte.
Pentru rezolvarea acestei probleme, s-a identificat oportunitatea realizării unui obiectiv de investiții de importanță vitală, respectiv, amenajarea unei platforme de aterizare pentru accesul echipajelor aeromedicale SMURD în condiții de siguranță și eficiență, contribuind la creșterea capacității de răspuns în situații de urgență.
Pentru implementarea acestui proiect în incinta funcțională a Spitalului Municipal Brad, este necesară extinderea patrimoniului public prin achiziționarea unui teren adiacent, pretabil din punct de vedere tehnic și aeronautic. 
Imobilul identificat este un teren, proprietate privată a numitului Popa Vasile, în suprafață totală de 1.430 mp., situat în intravilanul municipiului Brad, strada Spitalului, nr. 7, identificat în C.F. nr. 70157 Brad, având în prezent categoria de folosință „arabil”.
Terenul va fi utilizat exclusiv pentru un obiectiv de utilitate publică locală, respectiv infrastructură medicală de urgență, conexiunea directă cu curtea spitalului permițând transferul tărgilor de la elicopter la unitatea de primiri urgențe în doar câteva zeci de secunde.
Procedura are la bază Raportul de Evaluare nr. 20 D/09.06.2026, întocmit de către un evaluator autorizat ANEVAR (S.C. DOREVAL S.R.L.), care stabilește valoarea de piață la 11,69 euro/mp. (fără T.V.A.), echivalentul a 61,29 lei/mp., rezultând o valoare totală de 16.715 euro, respectiv 87.645 lei, calculată la cursul de schimb comunicat de Banca Națională a României la data de 08.06.2026, de 1 euro = 5,2436 lei. Suma totală este justificată economic și va fi suportată integral din bugetul local al Municipiului Brad.
Potrivit art. 29 alin. (1) lit. a) din Legea nr. 98/2016 privind achizițiile publice, actualizată, cu modificările și completările ulterioare, cumpărarea de bunuri imobile (terenuri/clădiri) este exclusă de la aplicarea acestei legi. În această situație, în conformitate cu prevederile Codului Civil și ale Codului administrativ, autoritatea deliberativă poate aproba achiziția directă prin constituirea unei comisii de negociere a prețului, având ca plafon maxim valoarea rezultată din raportul de evaluare.
După perfectarea actului autentic de vânzare-cumpărare, terenul va fi trecut în domeniul public al Municipiului Brad și dat în administrarea Spitalului Municipal Brad, asigurându-se astfel cadrul legal pentru finanțarea și execuția lucrărilor de amenajare a platformei de aterizare.
Cheltuielile ocazionate cu redactarea, autentificarea actului notarial de vânzare-cumpărare, taxele de intabulare, precum și cele privind îndeplinirea formalităților de publicitate imobiliară cad în sarcina cumpărătorului și se vor suporta din bugetul local al Municipiului Brad.
Având în vedere necesitatea acestei investiții pentru comunitatea noastră și oportunitatea de a securiza un amplasament tehnic pentru elicopterele medicale, am inițiat prezentul proiect de hotărâre prin care am propus achiziționarea prin negociere directă a unui imobil – teren în suprafață totală de 1.430 mp., situat în municipiul Brad, strada Spitalului, numărul 7, județul Hunedoara.
Am propus, de asemenea, împuternicirea Primarul Municipiului Brad să semneze, în numele și pentru Municipiul Brad, contractul de vânzare-cumpărare în formă autentică, precum și orice alte documente necesare finalizării acestei tranzacții.
În contextul celor de mai sus, supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată. 
[bookmark: _Hlk201738405]Invoc în susţinerea propunerii mele prevederile art. 29 alin. (1) lit. a) din Legea nr. 98/2016 privind achizițiile publice, actualizată, cu modificările și completările ulterioare, ale art. 554, art. 557 alin. (1) și art. 863 lit. b) din Legea nr. 287/2009 privind Codul civil, republicată, cu modificările și completările ulterioare, ale art. 41, art. 44 alin.(1), art. 45 şi art. 48 din Legea nr. 273/2006 privind finanţele publice locale, cu modificările şi completările ulterioare, ale art. 129 alin. (1), alin. (2) lit. c) și alin. (7) lit. s) din O.U.G. nr. 57/2019 privind Codul administrativ, cu modificările și completările ulterioare, precum și ale Legii nr. 554/2004 a contenciosului administrativ, cu modificările și completările ulterioare.

